**Zápis do 1. ročníka ZŠ v školskom roku 2024/2025**

Dieťa nemožno oslobodiť od plnenia povinnej školskej dochádzky!

Povinná školská dochádzka **začína** začiatkom školského roka, ktorý nasleduje po dni, **keď dieťa dovŕši šiesty rok veku a dosiahne školskú spôsobilosť.**

Zákonný zástupca dieťaťa je povinný prihlásiť svoje dieťa na plnenie povinnej školskej dochádzky v základnej škole v školskom obvode, v ktorom má trvalý pobyt, ak pre neho zákonný zástupca nevyberie inú základnú školu.

Základná škola začína konanie vo veci zápisu na základe prihlášky na vzdelávanie v základnej škole vyplnenej zákonným zástupcom.

**Prihláška** dieťaťa na vzdelávanie v základnej škole obsahuje:

a) osobné údaje o dieťati v rozsahu: meno, priezvisko a rodné priezvisko, dátum a miesto narodenia, adresa trvalého pobytu alebo adresa miesta, kde sa dieťa obvykle zdržiava, ak sa nezdržiava na adrese trvalého pobytu, rodné číslo, štátna príslušnosť, národnosť. Je potrebné priniesť rodný list k nahliadnutiu a kontrole údajov,

b) osobné údaje o zákonných zástupcoch dieťaťa v rozsahu: titul, meno a priezvisko, rodné priezvisko, adresa bydliska a druh pobytu, kontakt na účely komunikácie. Pre overenie údajov je potrebný občiansky preukaz.

Zákonný zástupca dieťaťa so špeciálnymi výchovno-vzdelávacími potrebami spolu s prihláškou predkladá aj písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa.

Ak dieťa nedosiahne školskú spôsobilosť, **riaditeľ MŠ** rozhodne o pokračovaní povinného predprimárneho vzdelávania po predložení:

* písomného súhlasu príslušného zariadenia poradenstva a prevencie,
* písomného súhlasu všeobecného lekára pre deti a dorast,
* informovaného súhlasu rodiča.

Na základné vzdelávanie **možno výnimočne prijať** aj dieťa, ktoré nedovŕši šiesty rok veku a absolvovalo povinné predprimárne vzdelávanie, a to vždy:

* po súhlasnom vyjadrení príslušného zariadenia poradenstva a prevencie,
* po súhlasnom vyjadrení všeobecného lekára pre deti a dorast.

**Podanie prihlášky:**

* prostredníctvom elektronického formulára: Ak zákonný zástupca podáva prihlášku elektronicky, vygeneruje prihlášku zo školského informačného systému, ktorý škola používa (EduPage).
* papierovou formou: Ak zákonný zástupca nemá možnosť so základnou školou komunikovať elektronicky, môže vyplniť prihlášku v listinnej podobe priamo pri zápise alebo si ju stiahnuť z webového sídla základnej školy a predvyplniť pred zápisom.

**Podpisy zákonných zástupcov:**

Podľa § 144a ods. 1 školského zákona sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na prihláške, vyžaduje **podpis oboch zákonných zástupcov** dieťaťa. Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený, pozastavený výkon rodičovských práv alebo jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená (túto skutočnosť je možné preukázať napríklad neoverenou kópiou rozhodnutia súdu),
* jeden z rodičov nie je schopný zo zdravotných dôvodov podpísať sa (túto skutočnosť je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať),
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad písomným vyhlásením - **príloha č. 1**).

Na prihláške postačuje podpis len jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie (**príloha č. 2**).

O prijatí na základné vzdelávanie do základnej školy **rozhodne riaditeľ základnej školy do 15. júna 2024**.

Rozhodnutie o prijatí sa doručí obom zákonným zástupcom dieťaťa. Ak sa dohodnú zákonní zástupcovia, rozhodnutie možno doručiť len jednému z nich po predložení písomného vyhlásenia.